पहले टेस्ट मैच तक फिट हो जाएंगे ईशांत  
ईशांत के पहले टेस्ट मैच तक फिट हो जाने की उम्मीद है। हालांकि वह क्रिकेट ऑस्ट्रेलिया अध्यक्ष एकादश के खिलाफ अभ्यास मैच नहीं खेलेंगे।
भारतीय क्रिकेट टीम चोटिल तेज गेंदबाज ईशांत शर्मा को कवर करने के लिए किसी अन्य गेंदबाज की मांग नहीं करेगी, क्योंकि उनके ऑस्ट्रेलिया के खिलाफ पहले टेस्ट मैच तक फिट हो जाने की संभावना है। ईशांत हालांकि सोमवार से क्रिकेट ऑस्ट्रेलिया अध्यक्ष एकादश के खिलाफ अभ्यास मैच नहीं खेल पाएंगे।  भारतीय मीडिया मैनेजर जीएस वालिया ने कहा, चिकित्सकों ने उन्हें सोमवार तक विश्राम करने की सलाह दी है। इसलिए हम मंगलवार को फिर से उनकी फिटनेस पर गौर करेंगे। लेकिन उनका उपचार चल रहा है और उनकी स्थिति में लगातार सुधार हो रहा है।  ईशांत अपने बायें टखने की चोट से उबर रहे हैं, जिसके कारण उन्हें पहले अभ्यास मैच में 5.3 ओवर करने के बाद ही मैदान छोड़ना पड़ा था। यह तेज गेंदबाज आज टीम के साथ ही मनुका ओवल में अभ्यास के लिए पहुंचा। इस दौरान उन्होंने केवल घूमने या फिर एक जगह पर खड़े होकर गेंदबाजी करने के अंदाज में बांह घुमाने के अलावा कुछ नहीं किया।  बायें हाथ के तेज गेंदबाज जहीर खान ने लंबे समय तक वीरेंद्र सहवाग के लिए गेंदबाजी की, जो भारतीय टीम के लिये अच्छी खबर है। युवा अभिमन्यु मिथुन ने भी सहवाग को कई अवसरों पर परेशान किया। सचिन तेंदुलकर ने फिर से थ्रो करके की गई गेंदों का सामना किया, लेकिन वह भारत के थ्रोडाउन विशेषज्ञ रघु के काम से खुश नहीं दिखे।  तेंदुलकर चाहते थे कि रघु उनके लिए ऑफ स्टंप पर गेंद करें। रघु ने हालांकि अलग-अलग तरह की गेंद की, जिसके बाद तेंदुलकर उन्हें नेट्स की बजाय कृत्रिम पिच पर ले गए। इसके बाद उन्होंने लंबा समय नेट्स पर बिताया।